钦定古今图书集成/明伦汇编/氏族典/第397卷 > 李贡
## 钦定古今图书集成/明伦汇编/氏族典/第397卷 > 李贡

按《太平府志》：“贡字惟正，号舫斋，永次子。登进士，授户
部主事，转刑部郎中。时岐府有滞狱，久不决，贡为之
分别冤滥，多所原宥。升闽中宪使，历西秦右辖，寻转
山西左辖。值时事诪张，诸司争赂阉瑾者如市，贡曰：
‘割民膏以媚权幸可乎’？卒忤瑾意。及陞都宪，瑾阴以
事中之。”巡抚辽东。乃以他事罚贡米五百石，勒令
致仕。瑾伏诛，诏起贡巡抚顺天，升兵部右侍郎。或谓
贡少，事弥缝，贡弗听，再疏乞归。越三年卒。世宗即位，
诏凡守正被害之臣皆起复，死则加赠。子原道上疏
雪冤，赠资政大夫、南京工部尚书。贡学问崇闳，文词
清赡，居家杜门，不妄通宾客，日与文人唱酬言志。有
《舫斋集》。